Didirišwa tša go ithuta Beibele
Tirelo ya Rena ya Mmušo
Ditaba go ya ka Dinaga
Tša Molao go ya ka Dinaga
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Sehlogo sa go Latela
Dihlatse tša Jehofa
Dilo tše di Lego Gona
Dikgatišo tše di Lego Gona
Ditaba tša gore Jesu o boile Dekapoli di phatlalala gare ga Bajuda bao ba dulago lebopong la ka leboabodikela la Lewatle la Galilea. Go ka direga gore ba bantši ba kwele gore Jesu o ile a homotša phefo le meetse ledimong leo le sa tšwago go feta, gomme ba bangwe ba ka ba ba tseba gore o fodišitše monna yo a bego a na le batemona. Ka baka leo, “lešaba le legolo” le kgobokana lewatleng, mohlomongwe tikologong ya Kaperenaume, gore le tlo amogela Jesu. (Mareka 5:21) Ge a theoga lebopong, lešaba le mo fagahletše e bile le mo letile.
Yo mongwe wa bao ba fagahletšego go bona Jesu ke Jairo, e lego molaodi yo a okamelago wa sinagoge, mohlomongwe ya kua Kaperenaume. O wela dinaong tša Jesu gomme a mo kgopela gantši a re: “Morwedi wa ka yo monyenyane o babja o šoro. Anke o tle hle o mmee diatla gore a fole gomme a phele.” (Mareka 5:23) Jesu o tla arabela bjang kgopelong e matla ya Jairo ya gore a thuše morwedi wa gagwe a nnoši, yo a nago le nywaga e 12 feela le yo a bilego a le bohlokwa kudu go yena?—Luka 8:42.
Jesu ge a le tseleng ya go ya ntlong ya Jairo, o kopana le boemo bjo bongwe bjo bo huduago maikwelo. Batho ba bantši bao ba sepelago le Jesu ba thabile, ba ipotšiša ge e ba ba tla ka ba mmona a dira mohlolo o mongwe. Lega go le bjalo, mosadi yo mongwe lešabeng o tshwenyegile ka bothata bja gagwe bjo šoro bja tša maphelo.
Mosadi yo wa Mojuda o tšere nywaga e metelele e 12 a tlaišwa ke bolwetši bja ngope. O tsomile thušo go dingaka ka go latelelana ga tšona, a diriša tšhelete ya gagwe ka moka mekgweng ya kalafo yeo di bego di mo kgothaleditše go e diriša. Eupša ga se a thušega. Ge e le gabotse, bothata bja gagwe “bo befetše pele.”—Mareka 5:26.
Mohlomongwe o ka lemoga gore bolwetši bja gagwe, ka ntle le go fokolela ga gagwe pele, bo leša dihlong e bile bo a tlontlolla. Ka tlwaelo motho ga a fo bolela ka bolokologi ka boemo bjo bjalo. Go oketša moo, ka tlase ga Molao wa Moshe, ge mosadi a tšwa madi go mo dira gore a se ke a hlweka. Motho le ge e le ofe yo a mo kgwathago goba a kgwathago diaparo tša gagwe tše di rothetšwego ke madi o swanetše go hlapa gomme e be yo a sa hlwekago go fihlela mantšiboa.—Lefitiko 15:25-27.
Mosadi yo o kwele “dipego tše di lego mabapi le Jesu” gomme bjale o a mo tsoma. Ka baka la go se hlweke ga gagwe, o phatša lešaba a leka ka mo a ka kgonago gore a se bonwe, a ipotša gore: “Ge nka kgwatha feela diaparo tša gagwe tša ka ntle ke tla fola.” Ge a kgwatha morumo wa seaparo sa Jesu, gateetee o lemoga gore madi ga a sa ela! O “fodile bolwetši bjoo bjo bohloko.”—Mareka 5:27-29.
Ge mosadi yoo a lemoga gore o bonwe, o wela pele ga Jesu, a tšhogile e bile a thothomela. O bolela therešo pele ga bohle mabapi le bolwetši bja gagwe le gore o sa tšwa go fola. Jesu o mo homotša ka botho o re: “Morwedi wa ka, tumelo ya gago e go fodišitše. Sepela ka khutšo gomme o fole bolwetšing bja gago bjo bohloko.”—Mareka 5:34.
Dibopego tše tharo tša lerato la Jesu di bonagatša lerato la Jehofa ka mo go phethagetšego.
Ntšha Moneelo wa go Thekga Modiro wa Rena wa Lefase ka Bophara
BOKGOBAPUKU BJA INTHANETENG